KIRJALLINEN KYSYMYS E-2534/99 esittäjä(t): Neil MacCormick (Verts/ALE) komissiolle. Lääkäreiden vapaa liikkuvuus ja potilasturvallisuus.



Virallinen lehti nro 280 E , 03/10/2000 s. 0065 - 0067



KIRJALLINEN KYSYMYS E-2534/99 esittäjä(t): Neil MacCormick (Verts/ALE) komissiolle (4. tammikuuta 2000) Aihe: Lääkäreiden vapaa liikkuvuus ja potilasturvallisuus Ehdottamansa ns. SLIM-direktiivin perusteluosassa komissio on ilmoittanut, että se aikoo pyytää neuvostoa lakkauttamaan nykyiset terveydenhoitoalan ammattilaisten (lääkärit, sairaanhoitajat, hammaslääkärit, kätilöt ja farmaseutit) koulutusta käsittelevät neuvoa-antavat komiteat. SLIM-direktiivillä pyritään yksinkertaistamaan ja ajantasaistamaan ammatillisen koulutuksen vastavuoroista tunnustamista koskevia EU:n alakohtaisia direktiivejä (KOM(97) 638 lopullinen)(1). Jos neuvosto suostuu tähän pyyntöön, komissio aikoo perustaa nämä neuvoa-antavat komiteat komission päätöksellä uudelleen, mutta muuttaa samalla niiden rakennetta yksinkertaisemmaksi ja kaventaa niiden toimivaltaa huomattavasti. Neuvoa-antavien komiteoiden tehtävänä ei enää olisi edistää terveydenhoitoalan ammattilaisten vapaata liikkuvuutta huolehtimalla kyseisten ammattien vähimmäispätevyysvaatimusten ajanmukaisuudesta. Komiteat pikemminkin neuvoisivat vapaata liikkuvuutta koskevissa ongelmissa komission pyynnöstä. Onko komissio tietoinen siitä, että odottaessaan neuvoston päätöstä nykyisen lääketieteellisen koulutuksen neuvoa-antavan komitean (ACMT) lakkauttamisesta, komission yksiköt ovat ilmoittaneet lääkäreiden edustajille, että komissio ei aio enää käynnistää uusia hankkeita tässä komiteassa? Onko komissio tietoinen siitä, että 12. marraskuuta 1999 jäsenvaltioiden lääketieteellisten järjestöjen kattojärjestö, Euroopan lääkäreiden pysyvä komitea (Standing Committee of European Doctors), tuomitsi yksimielisesti komission päätökset peruuttaa ACMT:n kokous 30. marraskuuta 1999 ja olla aloittamatta uusia hankkeita ACMT:n piirissä? Onko komissio tietoinen siitä, että Euroopan lääkäreiden mielestä komission suunnitelma perustaa uusi ACMT, jolla ei olisi mahdollisuuksia huolehtia EU:n yleis- ja erikoislääketieteen koulutuksen vähimmäisvaatimusten ajanmukaisuudesta, muodostaa uhkatekijän potilasturvallisuudelle koko yhteisössä? Kun otetaan huomioon nämä EU:n lääkäreiden esittämät arvostelut, onko komissio varma siitä, että sen nykyinen suhtautuminen ACMT:hen ja sen ehdotukset ACMT:n uudeksi toimivallaksi ovat yhdenmukaisia EY:n perustamissopimuksen 152 artiklan kanssa, jonka mukaan komission velvollisuus on varmistaa kaikkien yhteisön politiikkojen ja toimintojen määrittelyssä ja toteuttamisessa ihmisten terveyden korkeatasoinen suojelu? Mihin toimiin komissio on ryhtynyt varmistaakseen, ettei sen lääketieteelliseen koulutukseen liittyvillä suunnitelmilla ja ehdotuksilla ole kielteisiä vaikutuksia kansanterveyteen? (1) EYVL C 28, 26.1.1998, s. 1. Frederik Bolkesteinin komission puolesta antama vastaus (8. helmikuuta 2000) Heti alkuun on syytä todeta, että lääkärikoulutuksen neuvoa-antavan komitean (ACMT) tilanne ei poikkea muiden vastaavien komiteoiden tilanteesta. Terveydenhoitoalan ammattihenkilöiden (lääkäreiden, farmasia-alan ammattihenkilöiden, hammaslääkäreiden, eläinlääkäreiden, yleissairaanhoidosta vastaavien sairaanhoitajien ja kätilöiden) koulutuksen neuvoa-antavia komiteoita on yhteensä kuusi. Neuvosto on perustanut nämä komiteat kyseisten ammattialojen vapaata liikkuvuutta edistävistä alakohtaisista direktiiveistä erillään. Komiteoiden toimintasäännöt ovat samanlaiset. ACMT:n työskentelystä esitettyä ensimmäistä kysymystä on tarkasteltava näiden kuuden neuvoa-antavan komitean uudistamisen näkökulmasta. Vastineena sisämarkkinalainsäädännön yksinkertaistamista koskevaan aloitteeseen (SLIM) komissio ilmoitti 6. marraskuuta 1996 SLIM-aloitteesta neuvostolle ja parlamentille antamassaan tiedonannossa(1) aikomuksestaan rationalisoida koulutuksen neuvoa-antavien komiteoiden toimintaa. Aiottuja toimenpiteitä selostetaan tarkemmin direktiiviehdotuksen perusteluissa, joihin arvoisa parlamentin jäsen viittaa. Parlamentti hyväksyi kyseisen ehdotuksen ensimmäisessä käsittelyssä 2. heinäkuuta 1998. Aiottujen toimenpiteiden on määrä tulla voimaan 1. tammikuuta 2001. Tällöin perustetaan uudet komiteat. Nyt on siis meneillään siirtymäkausi, jonka aikana komiteat voivat saattaa nykyisen työnsä päätökseen. Ne eivät aloita sellaisia uusia hankkeita, joita ei saada valmiiksi 1. tammikuuta 2001 mennessä. Näin ollen komissio on perustellusti tiedottanut kyseisille komiteoille ACMT:lle 5. helmikuuta 1999 pidetyssä kokouksessa tästä siirtymäajan tilanteesta ja sen vaikutuksesta komiteoiden toimintaan. ACMT on tämän johdosta päättänyt perustaa epävirallisia, itsenäisesti toimivia työryhmiä, joiden toiminnan rahoittamiseen komissio ei osallistu. Samassa yhteydessä komitea päätti, että alustavasti 30. marraskuuta 1999 pidettäväksi suunnitellun kokouksen toteutuminen riippuisi epävirallisen työskentelyn edistymisestä. Vastauksena toiseen kysymykseen 30. marraskuuta 1999 suunnitellun kokouksen peruuntumisesta komissio muistuttaa, että resurssi- ja budjettisyistä eri komiteoiden lukuisat kokoontumispyynnöt seulotaan aina tarkoin. Tämän 30. marraskuuta 1999 pidettäväksi aiotun kokouksen peruuntumisen syynä oli puutteellinen esityslista. Edellä mainitun epävirallisen työskentelyn edistymisen tilannekin oli sellainen, että kokousta ei voitu pitää suunniteltuna ajankohtana. Kokouksen peruuttamispäätös oli siis perusteltu ja ACMT:n oman päätöksen mukainen. Potilaiden oikeuksien suojaamista koskevan kysymyksen yhteydessä on syytä huomata, että lääkäreiden vapaan liikkuvuuden sekä heidän tutkintotodistustensa vastavuoroisen tunnustamisen helpottamisesta 5. huhtikuuta 1993 annetun neuvoston direktiivin 93/16/ETY(2) sisältämien koulutusvaatimusten ensisijaisena tavoitteena on vahvistaa välttämättömiksi ja riittäviksi katsotut koulutuksen vähimmäisvaatimukset, jotta lääkärien tutkintotodistukset voidaan tunnustaa vastavuoroisesti. Kuten direktiivin nimestä käy ilmi, sen tavoitteena on helpottaa lääkäreiden vapaata liikkuvuutta. Tämän vuoksi direktiivissä säädetään tutkintotodistusten vastavuoroisen tunnustamisen järjestelmästä, joka perustuu koulutuksen vähimmäisvaatimusten täyttymiseen. Muilta osin koulutuksen järjestäminen ja sisältö kuuluvat pitkälti jäsenvaltioiden vastuulle EY:n perustamissopimuksen 149 ja 150 artiklan (entinen 126 ja 127 artikla) mukaisesti. Koulutuksen yhteisön laajuinen yhdenmukaistaminen jätetään nimenomaisesti tämän toiminnan ulkopuolelle näiden kahden artiklan nojalla. Myös kansanterveyden ja potilaiden oikeuksien suojelu kuuluvat ensisijaisesti jäsenvaltioiden toimivaltaan. Neljäs kysymys koskee ACMT:hen sovellettavaa toimintalinjaa ja tulevia toimenpiteitä. Komissio muistuttaa, että tämän komitean tilanne ei poikkea muiden vastaavien komiteoiden tilanteesta. Lisäksi se pyytää parlamentin jäsentä kiinnittämään huomiota siihen, että ACMT:n tehtävänä on osaltaan varmistaa korkeatasoinen lääkärikoulutus kaikkialla yhteisössä tämän komitean perustamisesta 16. kesäkuuta 1975 tehdyn neuvoston päätöksen 75/364/ETY(3) mukaisesti. Kunkin jäsenvaltion koulutuksen taso määräytyy jäsenvaltion hyväksymän sääntelyn mukaan, kuitenkin niin, että jäsenvaltion on täytettävä direktiivin 93/16/ETY mukaiset koulutusta koskevat vähimmäisvaatimukset. Näin ollen komissio kutsuu edelleen koolle jäsenvaltioiden toimivaltaiset viranomaiset. Sopiva toimintamuoto on kansanterveysalan korkeiden virkamiesten muodostama komitea, joka on perustettu 16. kesäkuuta 1975 tehdyllä neuvoston päätöksellä 75/365/ETY(4). Uuden neuvoa-antavan komitean tehtäväksi suunnitellaan lausuntojen antaminen direktiivin 93/16/ETY keskeisestä sisällöstä, toisin sanoen lääkäreiden tutkintotodistusten vastavuoroisesta tunnustamisesta vapaan liikkuvuuden helpottamiseksi. Tämä ei kuitenkaan sulje pois mahdollisuutta käsitellä seikkoja, jotka koskevat lääkärikoulutusta tutkintotodistusten vastavuoroisen tunnustamisen yhteydessä ja osana EY:n perustamissopimuksen 152 artiklan (entinen 129 artikla) mukaisesti komissiolle kuuluvia velvollisuuksia. Viidennessä kysymyksessä tiedustellaan komission toteuttamia toimia sen varmistamiseksi, että lääkärikoulutusta koskeva politiikka ja sitä koskevat ehdotukset eivät vaikuta kielteisesti kansanterveyteen. Komissio muistuttaa, että se toimii läheisessä yhteistyössä jäsenvaltioiden ja alan ammattilaisten kanssa sille kuuluvien valtuuksien nojalla varmistaakseen, että kaikkien osapuolten edut tulevat huomioiduiksi. Joidenkin neuvoa-antavien komiteoiden, kuten ACMT:n, uudistamiseen tähtäävät komission toimet eivät ole luonteeltaan sellaisia, että ne muuttaisivat tätä perusasetelmaa. (1) KOM(96) 559 lopullinen. (2) EYVL L 165, 7.7.1993. (3) EYVL L 167, 30.6.1975. (4) EYVL L 165, 7.7.1993.